CELEX: 32021D0729
Language: hu
Date: 2021-04-29 00:00:00
Title: Az Európai Központi Bank (EU) 2021/729 határozata (2021. április 29.) a 795/2014/EU rendeletnek való meg nem felelésért kiszabandó korrekciós intézkedések előírásának eljárási vonatkozásairól szóló (EU) 2017/2098 határozat módosításáról (EKB/2021/18)

2021.5.5.   
               
               
                  HU
               
               
                  Az Európai Unió Hivatalos Lapja
               
               
                  L 157/5
               
            
         AZ EURÓPAI KÖZPONTI BANK (EU) 2021/729 HATÁROZATA
         (2021. április 29.)
         a 795/2014/EU rendeletnek való meg nem felelésért kiszabandó korrekciós intézkedések előírásának eljárási vonatkozásairól szóló (EU) 2017/2098 határozat módosításáról (EKB/2021/18)
         AZ EURÓPAI KÖZPONTI BANK KORMÁNYZÓTANÁCSA,
         tekintettel az Európai Unió működéséről szóló szerződésre és különösen annak 127. cikke (2) bekezdésére,
         tekintettel a Központi Bankok Európai Rendszere és az Európai Központi Bank Alapokmányára és különösen annak 3.1. és 22. cikkére, valamint 34.1. cikkének első francia bekezdésére,
         tekintettel a rendszerszempontból jelentős fizetési rendszerekre vonatkozó felvigyázási követelményekről szóló, 2014. július 3-i 795/2014/EU európai központi banki rendeletre (EKB/2014/28) (1) és különösen annak 22. cikke (6) bekezdésére,
         mivel:
         
                     (1)
                  
                  
                     A 795/2014/EU rendelet (EKB/2014/28) a rendszerszempontból jelentős fizetési rendszerekre (SIPS-ek) vonatkozó felvigyázási követelményeket határoz meg. A SIPS-ek euroövezeti tagállamokban letelepedett üzemeltetőinek biztosítaniuk kell, hogy az általuk üzemeltetett SIPS megfeleljen e követelményeknek. Az e SIPS-ek felvigyázására kijelölt hatáskörrel rendelkező hatóságoknak elegendő erőforrásokkal és felvigyázási jogkörökkel kell rendelkezniük. Ez magában foglalja a hatáskörrel rendelkező hatóságok arra való képességét, hogy a 795/2014/EU rendelet (EKB/2014/28) 22. cikkében foglaltaknak megfelelően a felvigyázási követelményeknek való meg nem felelés orvoslása, illetve megismétlésének megelőzése érdekében korrekciós intézkedéseket írjanak elő. Az (EU) 2017/2098 európai központi banki határozat (EKB/2017/33) (2) a 795/2014/EU rendelet (EKB/2014/28) 22. cikkének (6) bekezdése alapján került elfogadásra, és a korrekciós intézkedések SIPS üzemeltetők számára történő előírására vonatkozó részletes szabályokat és eljárásokat határoz meg.
                  
               
                     (2)
                  
                  
                     A 795/2014/EU rendelet (EKB/2014/28) nemrég módosításra került annak érdekében, hogy figyelembe vegye azt, hogy meghatározott és kivételes körülmények között előnyös lehet, ha az említett rendeletben szereplő követelményeknek a rendelet 1. cikke (3) bekezdésének iii. pontjában foglalt feltételeket teljesítő SIPS-ek általi megfelelést kijelölt hatáskörrel rendelkező hatóságként két eurorendszerbeli központi bank – vagyis egy nemzeti központi bank és az EKB – felvigyázza annak érdekében, hogy hasznosítani lehessen az érintett nemzeti központi banknak a felvigyázott szervezetre vonatkozó ismereteit és azzal korábban kialakított kapcsolatát, valamint elismerésre kerüljön az EKB-nak az ilyen SIPS-ek felvigyázásában betöltött szerepe.
                  
               
                     (3)
                  
                  
                     Az (EU) 2017/2098 határozatot (EKB/2017/33) ezért módosítani kell a korrekciós intézkedések előírására vonatkozó eljárás abban az esetben történő pontosítása érdekében, amikor a 795/2014/EU rendelet (EKB/2014/28) 3. cikke (1) bekezdésének iii. pontjában foglalt feltételeket teljesítő SIPS vonatkozásában hatáskörrel rendelkező hatóságként két eurorendszerbeli központi bank kerül kijelölésre.
                  
               
                     (4)
                  
                  
                     Ezért az (EU) 2017/2098 határozatot (EKB/2017/33) ennek megfelelően módosítani kell,
                  
               ELFOGADTA EZT A HATÁROZATOT:
         
            1. cikk
            Módosítások
            Az (EU) 2017/2098 határozat (EKB/2017/33) a következőképpen módosul:
            
                        1.
                     
                     
                        A 2. cikk a következőképpen módosul:
                        
                                    a)
                                 
                                 
                                    A szöveg a következő (1a) bekezdéssel egészül ki:
                                    
                                       „(1a)   Amennyiben egy adott SIPS vonatkozásában a 795/2014/EU rendelet (EKB/2014/28) alkalmazásában hatáskörrel rendelkező hatóságként két eurorendszerbeli központi bank kerül kijelölésre, az érintett fizetési rendszert SIPS-ként azonosító, az említett rendelet 1. cikkének (2) bekezdése szerinti határozat kifejezett eltérő rendelkezése hiányában a következő elveket kell alkalmazni:
                                       
                                                   a)
                                                
                                                
                                                   a hatáskörrel rendelkező hatóság e határozatban foglalt hatáskörét és jogait a hatáskörrel rendelkező hatóságként kijelölt két eurorendszerbeli központi bank egyike egyedileg, vagy mindkettő együtt gyakorolhatja;
                                                
                                             
                                                   b)
                                                
                                                
                                                   a hatáskörrel rendelkező hatóságnak az e határozatban foglaltak szerinti, korrekciós intézkedés kiszabására irányuló adott eljárással összefüggésben előírt módon történő eljárásra vagy meghatározott intézkedés megtételére vonatkozó kötelezettsége azon eurorendszerbeli központi bankot terhelő kötelezettség, amely az adott eljárást megindítja, vagy amennyiben az adott eljárást a két eurorendszerbeli központi bank mint kijelölt hatáskörrel rendelkező hatóság együtt indította meg, mindkettőt terhelő kötelezettség;
                                                
                                             
                                                   c)
                                                
                                                
                                                   a hatáskörrel rendelkező hatóságként kijelölt két eurorendszerbeli központi bank egymás között koordinálja az érintett SIPS üzemeltetőjével folytatott interakciókat és hozzá intézett kéréseket;
                                                
                                             
                                                   d)
                                                
                                                
                                                   a SIPS üzemeltetőnek az e határozat alapján a hatáskörrel rendelkező hatósággal szemben fennálló kötelezettsége a hatáskörrel rendelkező hatóságként kijelölt mindkét eurorendszer központi bankkal szembeni kötelezettség, és az egyikük vagy mindkettejük e határozat szerinti kérésére adott választ mindkettőnek be kell nyújtani.”
                                                
                                             
                                 
                              
                  
                        2.
                     
                     
                        A 6. cikk a következő (4) bekezdéssel egészül ki:
                        
                           „(4)   Amennyiben a 795/2014/EU rendelet (EKB/2014/28) 1. cikkének (2) bekezdése alapján hatáskörrel rendelkező hatóságként mind az EKB, mind valamely NKB kijelölésre került, a korrekciós intézkedések előírásáról szóló határozatot vagy az EKB, vagy az NKB – amelyik kijelölt hatáskörrel rendelkező hatóságként a korrekciós intézkedés előírására irányuló adott eljárást megindította – döntéshozó szerve, vagy amennyiben az eljárást a két hatáskörrel rendelkező hatóság együtt indította meg, mindkettő döntéshozó szerve hagyja jóvá. A határozat meghatározza a határidőt, amelyen belül a SIPS üzemeltetőnek a korrekciós intézkedéseket végre kell hajtania.”
                        
                     
                  
         
            2. cikk
            Záró rendelkezés
            Ez a határozat az Európai Unió Hivatalos Lapjában való kihirdetését követő huszadik napon lép hatályba.
         
         
            Kelt Frankfurt am Mainban, 2021. április 29-én.
            
               
                  az EKB Kormányzótanácsa részéről
               
               
                  az EKB elnöke
               
               Christine LAGARDE
            
         
         
            (1)  HL L 217., 2014.7.23., 16. o.
         
         
            (2)  Az Európai Központi Bank (EU) 2017/2098 határozata (2017. november 3.) a 795/2014/EU rendeletnek való meg nem felelésért kiszabandó korrekciós intézkedések előírásának eljárási vonatkozásairól (EKB/2017/33) (HL L 299., 2017.11.16., 34. o.).